**LIETUVOS RESPUBLIKOS VYRIAUSIOSIOS RINKIMŲ KOMISIJOS**

**POLITINIŲ PARTIJŲ IR POLITINIŲ KAMPANIJŲ**

**FINANSAVIMO KONTROLĖS SKYRIUS**

**PAŽYMA**

**DĖL LIKVIDUOJAMOS PARTIJOS TVARKA IR TEISINGUMAS PERVESTŲ AUKŲ DALIAI POLITINĖS PARTIJOS „LAISVĖ IR TEISINGUMAS“ KELTŲ KANDIDATŲ**

2021 m. sausio 28 d. Nr. 3-20 (1.2)

Vilnius

1. Lietuvos Respublikos vyriausioji rinkimų komisija (toliau – VRK) 2020 m. rugsėjo 4 d. el. paštu gavo Partijos Tvarka ir teisingumas nario skundą „*Dėl esminių 2020 m. spalio 11 d. į LR Seimą politinės kampanijos pažeidimų*“ (reg. Nr. 1-3002(7.9).

Skunde rašoma: „*Nuo 2020 06 06 Remigijus Žemaitaitis įregistruotas politinės partijos Lietuvos laisvės sąjunga (liberalai) pirmininku. Nuo 2020 06 19 partijos Lietuvos laisvės sąjunga (liberalai) valdybos nariais įregistruoti Remigijus Žemaitaitis, Vytautas Laurinaitis, Vytautas Jucius, Kęstutis Trečiokas, Loreta Jakinevičienė, Lina Šukytė Korsakė, Kęstutis Bartkevičius (Registrų centro išrašas pridedamas).*

*2020 08 07 Lietuvos laisvės sąjunga (liberalai) pavadinimas pakeistas į Partija „Laisvė ir teisingumas*“*.*

*Iki paskutinės politinės kampanijos dienos (vėliausiai iki 2020 07 20<..>), partija Lietuvos laisvės sąjunga (liberalai), vėliau VRK tinklapyje pakeista į „Laisvė ir teisingumas“, buvo įregistruota politinės kampanijos dalyviu. Kartu buvo įregistruoti ir partijos Lietuvos laisvės sąjunga (liberalai) kandidatai vienmandatėse rinkimų apygardose, tarp jų: Kęstutis Bartkevičius (Mažeikių rinkimų apygardoje Nr.38), tuo pačiu metu (iki 2020 07 30) Registrų centre registruotas Partijos Tvarka ir teisingumas valdybos nariu, bei Remigijus Žemaitaitis (Kelmės-Šilalės rinkimų apygardoje Nr.41), tuo pačiu metu (iki 2020 07 30) Registrų centre registruotas Partijos Tvarka ir teisingumas pirmininku ir valdybos nariu.*

*2020 m. liepos 8 d. VRK sprendimu Nr. SP-96 patvirtinti neva Partijos Tvarka ir teisingumas vardu teikti 68 apygardų komisijų nariai, tarp kurių Nijolė Jagelavičienė, Vilniaus m. tarybos ir „Lietuvos laisvės sąjungos (liberalai) narė, Natalija Šlaichtič, A.Paulausko judėjimo „Naujoji sąjunga“ narė bei kiti asmenys, turintys sąsajas su Lietuvos laisvės sąjunga ir Naująja sąjunga. Tuo pačiu sprendimu buvo patvirtinti neva Partijos Tvarka ir teisingumas teikti du apygardų komisijų pirmininkai: 38- Mažeikių apygardoje pirmininke Inga Gužienė, Kęstučio Bartkevičiaus, kandidatuojančio su Lietuvos laisvės sąjunga patikėtinė ir 40- Telšių 2 apygardoje pirmininke Irena Levickienė, Kęstučio Trečioko, kandidatuojančio su Lietuvos laisvės sąjunga patikėtinė.*

*Kandidatus į apygardos komisijų narius ir pirmininkus neva Partijos Tvarka ir teisingumas vardu pateikė neva partijos atstovė rinkimams Edita Karčiauskienė, kuri tuo pačiu metu dirbo Remigijaus Žemaitaičio padėjėja Seime ir 2020 06 06 vykusios konferencijos metu buvo paskirta Partijos Tvarka ir teisingumas likvidacinės komisijos nare.*

*Atkreiptinas dėmesys, kad Partija Tvarka ir teisingumas nuo 2020 06 06 yra įgijusi likviduojamos partijos statusą, bet atstovaujama likvidacinės komisijos pirmininko Almanto Petkaus, tuo pačiu metu dirbančio Seimo nario Remigijaus Žemaitaičio padėjėju Seime, pažeisdama Seimo rinkimų įstatymą, dalyvavo ir dalyvauja 2020 m. spalio 11 d. rinkimų į Seimą politinėje kampanijoje.*

*Partija Tvarka ir teisingumas, atstovaujama likvidacinės komisijos pirmininko Almanto Petkaus, pervedė 6000,00 EUR (2020 08 04 - 3000,00 EUR ir 2020 08 06 - 3000,00 EUR) partijos Laisvės sąjungos (liberalų)/Laisvė ir teisingumas kandidatui Kelmės – Šilalės apygardoje Nr.41 Remigijui Žemaitaičiui. Politinė partija Laisvės sąjunga (liberalai)/Laisvė ir teisingumas ir kandidatas priėmė neteisėtai gautą auką iš likviduojamos Partijos Tvarka ir teisingumas.*

*2020 08 04 Partija Tvarka ir teisingumas, atstovaujama likvidacinės komisijos pirmininko Almanto Petkaus pervedė 1400,00 EUR partijos Laisvės sąjungos (liberalų)/Laisvė ir teisingumas kandidatei Baltijos rinkimų apygardoje Nr.24 Linai Šukytei Korsakei. Partija Laisvės sąjunga (liberalai)/Laisvė ir teisingumas bei kandidatas priėmė neteisėtai gautą auką iš likviduojamos Partijos Tvarka ir teisingumas.*

*Likviduojama Partija Tvarka ir teisingumas pervedė 4400,00 EUR (2020 08 04 - 1400,00 EUR ir 2020 08 06 - 3000,00 EUR) partijos Laisvės sąjungos (liberalų)/Laisvė ir teisingumas kandidatui Kęstučiui Bartkevičiui Mažeikių rinkimų apygardoje Nr.38. Politinė partija Laisvės sąjunga (liberalai)/Laisvė ir teisingumas ir kandidatas priėmė neteisėtai gautą auką iš likviduojamos Partijos Tvarka ir teisingumas.*

*Likviduojama Partija Tvarka ir teisingumas pervedė 2900,00 EUR (2020 08 04 - 1400,00 EUR ir 2020 08 06 - 1500,00 EUR) partijos Laisvės sąjungos (liberalų)/Laisvė ir teisingumas kandidatei Loretai Jakinevičienei Dainavos rinkimų apygardoje Nr.67. Politinė partija Laisvės sąjunga (liberalai)/Laisvė ir teisingumas ir kandidatas priėmė neteisėtai gautą auką iš likviduojamos Partijos Tvarka ir teisingumas. Iš viso partija Laisvės sąjunga (liberalai)/Laisvė ir teisingumas bei jos kandidatai neteisėtai priėmė 14700,00 EUR politinei kampanijai finansuoti iš likviduojamos Partijos Tvarka ir teisingumas, atstovaujamos likvidacinės komisijos pirmininko Almanto Petkaus.*

*Partija Laisvės sąjunga (liberalai)/Laisvė ir teisingumas ir jos kandidatai Remigijus Žemaitaitis, Lina Šukytė Korsakė, Kęstutis Bartkevičius, Loreta Jakinevičienė, priėmė neteisėtas gautas lėšas iš draudžiamo finansavimo šaltino, nes pagal LR Politinių partijų ir politinių kampanijų finansavimo bei finansavimo kontrolės įstatymo 7 str. 6 p. nuostatas partija ir jos keliamas kandidatas gali priimti tik nuosavas politinės partijos lėšas, gautas iš politinės partijos finansavimo šaltinių ir naudoti partijos, partijos iškeltų kandidatų sąrašų bei partijos iškeltų kandidatų politinėms kampanijoms finansuoti.*

*Atsižvelgiant į išdėstytus faktus, pripažintina, kad Partija Tvarka ir teisingumas, atstovaujama Remigijaus Žemaitaičio ir Almanto Petkaus bei partija Laisvės sąjunga (liberalai)/Laisvė ir teisingumas, atstovaujama Artūro Zuoko bei Remigijaus Žemaitaičio pažeidė LR Politinių partijų ir politinių kampanijų finansavimo bei finansavimo kontrolės įstatymo nuostatas, Seimo rinkimų įstatymą, todėl prašome VRK, kad partiją laisvės sąjunga/Laisvė ir teisingumas bei jos kandidatus pašalintų iš 2020 m. rinkimų į Seimą politinės kampanijos dalyvių sąrašo*“.

* 1. 2020 m. rugsėjo 9 d. kaip papildoma medžiaga prie 2020 m. rugsėjo 4 d. skundo (reg. Nr. 1-3002(7.9) pateiktas VRK 2016 m. spalio 30 d. sprendimas Nr. Sp-269 „Dėl 2016 m. spalio 9 d. Lietuvos Respublikos Seimo rinkimų rezultatų vienmandatėje Šilutės rinkimų apygardoje Nr. 32, kurio 1 punktu nuspręsta: „*Pripažinti, kad 2016 m. spalio 9 d. Lietuvos Respublikos Seimo rinkimų pirmojo turo metu vienmandatėje Šilutės rinkimų apygardoje Nr. 32 perkant rinkėjų balsus už Partijos Tvarka ir teisingumas iškeltą vienmandatėje Šilutės rinkimų apygardoje Nr. 32 kandidatą Kęstą Komskį ir daugiamandatėje rinkimų apygardoje Partijos Tvarka ir teisingumas iškeltus kandidatus Kęstą Komskį, Remigijų Žemaitaitį, Vytautą Kamblevičių ir Vaidą Bendaravičių, buvo padaryti šiurkštūs Lietuvos Respublikos Seimo rinkimų 51 straipsnio 1 dalies pažeidimai*“.

1. 2020 m. rugsėjo 21 d. VRK gautas Petro Gražulio „Pareiškimas/skundas apie padarytus šiurkščius rinkimų įstatymo pažeidimus ir prašymas patikslinti VRK sprendimą“ (reg. Nr. 1-3594). Pareiškėjas mano, kad VRK, priimdama 2020 m. rugsėjo 10 d. sprendimą Nr. Sp-168 „Dėl kandidatų ir kandidatų sąrašų, dalyvaujančių 2020 m. spalio 11 d. Lietuvos Respublikos Seimo rinkimuose, įregistravimo ir paskelbimo“ „*netinkamai taikė teisės normas, pažeidė konstitucinį teisinės valstybės principą, Lietuvos Respublikos politinių kampanijų finansavimo ir finansavimo kontrolės įstatymo 6 straipsnio 1 dalį, 7 straipsnio 1 ir 2 dalis, 23 straipsnį, Lietuvos Respublikos Seimo rinkimų įstatymo 55 straipsnį*“. Pareiškimo:
   1. 1 punkte prašoma pripažinti, kad Partija „Laisvė ir teisingumas“ ir jos kandidatai – Remigijus Žemaitaitis, Kęstutis Bartkevičius, Loreta Jakinevičienė, Lina Šukytė-Korsakė – šiurkščiai pažeidė Lietuvos Respublikos politinių kampanijų finansavimo ir finansavimo kontrolės įstatymo ir Lietuvos Respublikos Seimo rinkimų įstatymo nuostatas.
   2. 2 punkte prašoma panaikinti Partijos „Laisvė ir teisingumas“ ir jos kandidatų – Remigijaus Žemaitaičio Kelmės–Šilalės rinkimų apygardoje Nr. 41, Kęstučio Bartkevičiaus Mažeikių rinkimų apygardoje Nr. 38, Loretos Jakinevičienės Dainavos rinkimų apygardoje Nr. 67, Linos Šukytės-Korsakės Baltijos rinkimų apygardoje Nr. 24 – savarankiškų politinės kampanijos dalyvių statusą.
   3. 3 punkte prašoma panaikinti / patikslinti VRK 2020 m. rugsėjo 10 d. sprendimo 1 priedą „*ta apimtimi, jog daugiamandatėje apygardoje dalyvauja „2. Partija „Laisvė ir teisingumas“, o jos sąraše 1. Remigijus Žemaitaitis; 5. Kęstutis Bartkevičius; 6. Loreta Jakinevičienė; 23. Lina Šukytė-Korsakė*“.
   4. 4 punkte prašoma panaikinti / patikslinti VRK 2020 m. rugsėjo 10 d. sprendimo 2 priedą ta apimtimi, jog vienmandatėse rinkimų apygardose Partijos „Laisvė ir teisingumas“ kandidatai dalyvauja: Kelmės–Šilalės rinkimų apygardoje Nr. 41 Remigijus Žemaitaitis, Mažeikių rinkimų apygardoje Nr. 38 Kęstutis Bartkevičius, Dainavos rinkimų apygardoje Nr. 67 kandidatė Loreta Jakinevičienė, Baltijos rinkimų apygardoje Nr. 24 kandidatė Lina Šukytė-Korsakė.
   5. Pareiškėjo nuomone, „*turėdama duomenų apie šiurkštų politinės kampanijos dalyvių padarytą įstatymo pažeidimą VRK privalėjo juos įvertinti prieš priimant sprendimą Sp-168. Jei tai dar nėra padaryta prašau tai įvertinti nedelsiant*“.
   6. Pareiškime/skunde išdėstytos aplinkybės ir motyvai. Tekstas identiškas 2020 m. rugsėjo 4 d. gautam skundui (pažymos 1 punktas).
2. VRK 2020 m. spalio 5 d. gavo fizinio asmens raštą „Dėl Partijos „Laisvė ir teisingumas“ Mažeikių rinkimų apygardoje Nr. 38 kandidato Kęstučio Bartkevičiaus finansavimo (reg. Nr. 1-4158 (7.9). Rašte nurodoma, kad Partijos „Laisvė ir teisingumas“ Mažeikių rinkimų apygardoje Nr. 38 kandidatas Kęstutis Bartkevičius 2020 m. rugpjūčio 4–6 d. gavo ir priėmė aukas iš Partijos Tvarka ir teisingumas: rugpjūčio 4 d. – 1 400 Eur, rugpjūčio 6 d. – 3 000 Eur. Klausiama, ar priimat aukas iš likviduojamos partijos nėra pažeidžiamas Politinių kampanijų finansavimo ir finansavimo kontrolės įstatymas, ir prašoma nurodyti teisės aktą, kuriame reglamentuojama likviduojamos partijos lėšų panaudojimo tvarka.
3. 2020 m. spalio 8 d. gautas Centro partijos-tautininkų raštas (reg. Nr. 1-4336(2.10) „Pareiškimas-skundas apie padarytus šiurkščius rinkimų įstatymo pažeidimus ir prašymas patikslinti VRK sprendimą“, kuris yra analogiškas pateiktajam P. Gražulio pareiškime/skunde.
4. VRK posėdžiuose nuspręsta 1, 3, 4 punktuose nurodytus pranešimus perduoti tirti Politinių partijų ir politinių kampanijų finansavimo kontrolės skyriui ir pavesti Komisijos pirmininko pavaduotojai – sekretorei Svetlanai Misevičienei parengti atsakymą į 2 punkte nurodytą pranešimą, nustatyta tvarka jį suderinti ir išsiųsti.
5. Politinių partijų ir politinių kampanijų finansavimo kontrolės skyrius, nagrinėdamas skundus, apsiriboja Skyriaus uždaviniais ir funkcijomis. Šiuo atveju turi būti įvertinta ir pateiktos išvados dėl Partijos „Laisvė ir teisingumas“ keltų kandidatų registravimo savarankiškais politinės kampanijos dalyviais bei dėl Partijos Tvarka ir teisingumas lėšų pervedimo kandidatams ir šių politinės kampanijos dalyvių finansavimo teisėtumo.

**Dėl registruotų savarankiškų politinės kampanijos dalyvių pavadinimo pakeitimo**

1. Pagal Lietuvos Respublikos politinių partijų (toliau – PP) įstatymo 8 straipsnio 1 dalį, politinės partijos registruojamos Juridinių asmenų registre. 2020 m. rugpjūčio 7 d. kartu su Partijos „Laisvė ir teisingumas“ pareiškiniais dokumentais VRK buvo pateiktas VĮ Registrų centro Juridinių asmenų registro išplėstinis išrašas, kuriame buvo nurodyta, kad Lietuvos laisvės sąjungos (liberalų) pavadinimas pakeistas į Partija „Laisvė ir teisingumas“. Juridinio asmens kodas nepasikeitė.
2. Gavus šį išrašą, atitinkamai pakeisti šios partijos prašymu ir teikimais registruotų savarankiškų politinės kampanijos dalyvių pavadinimai, pavadinime nurodant naująjį Juridinių asmenų registre registruotą partijos pavadinimą. Pavadinimai pakeisti VRK pirmininko pavaduotojos – sekretorės Svetlanos Misevičienės sprendimais – 2020 m. rugpjūčio 11 d. sprendimu Nr. PK1-2020LRS-S342 „Dėl 2020 m. gegužės 21 d. sprendimo Nr. PK1-2020LRS-S70 pakeitimo“ (dėl politinės partijos) ir 2020 m. rugpjūčio 12 d. sprendimu Nr. PK1-2020LRS-S345 „Dėl sprendimų pakeitimo“ (dėl partijos keliamų kandidatų).

**Dėl Partijos Tvarka ir teisingumas pervestų lėšų Partijos „Laisvė ir teisingumas“** **kandidatams**

1. Pagal PP įstatymo ir Lietuvos Respublikos politinių kampanijų finansavimo ir finansavimo kontrolės (toliau – PKFFK) įstatymo nuostatas politinių partijų ir politinių kampanijų finansavimą pagal kompetenciją įstatymų nustatyta tvarka kontroliuoja VRK ir kitos institucijos.
2. Pagal VRK informacinėje sistemoje 2020 m. spalio 11 d. Lietuvos Respublikos Seimo rinkimų politinės kampanijos iždininkų suvestus duomenis (duomenys skelbiami viešai VRK interneto svetainėje), nustatyta, kad likviduojama Partija Tvarka ir teisingumas 2020 m. rugpjūčio 4 ir 6 dienomis 5 savarankiškiems politinės kampanijos dalyviams, Partijos „Laisvė ir teisingumas“ vienmandatėse rinkimų apygardose registruotiems kandidatams, pervedė nuo 1 400 iki 6 000 Eur. Iš viso pervesta 16 100 Eur.

|  |  |  |  |  |  |
| --- | --- | --- | --- | --- | --- |
| Eil. Nr. | Kandidatas | Pervesta kandidatams | | Kandidatų deklaruota | |
| suma, Eur | dalis nuo kandidatams pervestos sumos, proc. | gautų lėšų suma, Eur | partijos pervestų lėšų dalis, proc. |
| 1. | Robertas Baltrūnas | 1 400 | 8,70 | 1 652,34 | 84,73 |
| 2. | Kęstutis Bartkevičius | 4 400 | 27,33 | 5 597,69 | 78,60 |
| 3. | Loreta Jakinevičienė | 2 900 | 18,00 | 6 911,08 | 41,96 |
| 4. | Lina Šukytė-Korsakė | 1 400 | 8,70 | 1 400,14 | 99,99 |
| 5. | Remigijus Žemaitaitis | 6 000 | 37,27 | 15 286,20 | 39,25 |
| Iš viso | | 16 100 | 100,00 | 30 847,45 | 52,19 |

1. Visi kandidatai, kuriems likviduojama Partija Tvarka ir teisingumas pervedė pinigus, anksčiau priklausė šiai partijai (buvo jos nariai), vėliau, pagal kandidatų anketose nurodytus duomenis, tapo Partijos „Laisvė ir teisingumas“ nariais[[1]](#footnote-1).
2. Pagal viešai skelbiamus VĮ Registrų centro Juridinių asmenų registro duomenis, Partijos Tvarka ir teisingumas 2020 m. birželio 15 d. prašymą registruoti Juridinių asmenų registre „Dėl teisinio statuso „Likviduojamas“ įregistravimo“ VĮ Registrų centras gavo 2020 m. liepos 29 d., o 2020 m. liepos 30 d. jau buvo įregistruotas statusas „Likviduojamas“. Taigi, aukos politinės kampanijos dalyviams pervestos po to, kai buvo kreiptasi į VĮ Registrų centrą dėl Partijos Tvarka ir teisingumas likvidavimo, ir po to, kai jai buvo suteiktas statusas „Likviduojamas“.
3. Lietuvos Respublikos civilinio kodekso (toliau – CK) 2.111 straipsnyje nurodoma, kad likviduojamas juridinis asmuo gali sudaryti tik tuos sandorius, kurie yra susiję su juridinio asmens veiklos nutraukimu arba kurie numatyti sprendime likviduoti juridinį asmenį.
4. Pagal PKFFK įstatymo 8 straipsnio 1 dalį, kitų savarankiškų politinės kampanijos dalyvių (ne politinių partijų, kurių finansavimo šaltiniai numatyti 7 straipsnyje) politinės kampanijos finansuojamos iš *pagal šį įstatymą turinčių teisę aukoti fizinių asmenų aukų ir politinių partijų aukų kandidatams ir kandidatų sąrašams, referendumo iniciatoriams arba referendumo oponentams* (1 punktas), *nuosavų (asmeninių) lėšų* (2 punktas) ir *palūkanų už politinės kampanijos sąskaitoje esančias lėšas* (3 punktas).
5. Pagal PKFFK įstatymo 13 straipsnio 2 dalį ir PP įstatymo 22 straipsnio 4 dalį, *politinės partijos turi teisę aukoti kandidatų, kandidatų sąrašų, referendumo iniciatorių ar referendumo oponentų politinėms kampanijoms.*
6. Taigi, pagal PKFFK įstatymą politinių partijų lėšos yra teisėtas kandidatų politinių kampanijų finansavimo šaltinis ir nenumatytas ribojimas, kad politinė partija galėtų aukoti tik savo keliamų kandidatų politinėms kampanijoms. Šiuo atveju vertintina, ar Partijos Tvarka ir teisingumas likvidavimo komisija priėmė teisėtą sprendimą pervesti turimas lėšas buvusių partijos narių politinėms kampanijoms finansuoti, tai yra, ar nebuvo pažeistas CK 2.111 straipsnis ir ar politinės kampanijos dalyviai turėjo teisę priimti aukas, jei jas pervedant buvo pažeistos teisės aktų nuostatos.
7. VRK 2020 m. rugsėjo 21 d. raštu kreipėsi į likviduojamos Partijos Tvarka ir teisingumas likvidavimo komisijos pirmininką Almantą Petkų (reg. Nr. 2-1317(7.9) dėl sprendimo pervesti pinigus Partijos „Laisvė ir teisingumas“ kandidatams priėmimo aplinkybių.
8. 2020 m. rugsėjo 30 d. gautas A. Petkaus atsakymas (reg. Nr. 1-4027(7.9). Atsakymuose į klausimus nurodyta, kad „*Sprendimą paremti partijos „Laisvė ir teisingumas“ kandidatus priėmė Partijos Tvarka ir teisingumas likvidacinė komisija, vykdydama politinių partijų Tvarka ir teisingumas, Lietuvos laisvės sąjunga (liberalai) bei visuomeninio politinio judėjimo „Pirmyn, Lietuva“ susitarimą „Dėl teisinio ir politinio partijų susijungimo“. Sprendimas paremti kandidatus buvo priimtas remiantis* *partijų Tvarka ir teisingumas, Lietuvos laisvės sąjunga (liberalai) bei visuomeninio politinio judėjimo „Pirmyn, Lietuva“ susitarimu „Dėl teisinio ir politinio partijų susijungimo“ paskutiniuoju susitarimo punktu: po partijų ir visuomeninio susijungimo likę veikiantys juridiniai asmenys visokeriopai rems partijos Laisvė ir teisingumas politinę ir visuomeninę veiklą, visomis išgalėmis prisidės, kad partija savo idėjas skleistų kuo didesniam ratui žmonių*“.Prie atsakymo pridėti 2 dokumentai:
   1. 2020 m. birželio 6 d. Susitarimas dėl partijų teisinio ir politinio susijungimo; jame kalbama apie susijungimą, o ne apie Partijos Tvarka ir teisingumas likvidavimą. Susitarimą pasirašė Artūras Zuokas, Remigijus Žemaitis ir Artūras Paulauskas.
   2. 2020 m. rugpjūčio 3 d. likviduojamos Partijos Tvarka ir teisingumas likvidavimo komisijos sprendimas dėl Partijos „Laisvė ir teisingumas“ kandidatų parėmimo; jame kalbama apie paramą 5 kandidatams (nurodytos konkrečios sumos). Sprendimas pasirašytas Likvidavimo komisijos pirmininko Almanto Petkaus ir komisijos narių Editos Karčiauskienės ir Vytauto Juciaus. Atkreiptinas dėmesys į tai, kad A. Petkus ir E. Karčiauskienė tuo metu buvo Seimo nario R. Žemaitaičio patarėjai.
   3. Su šiuo atsakymu A. Petkus nepateikė prašyto sprendimo likviduoti juridinį asmenį ir rašte nėra nurodyta, kokius sandorius, susijusius su veiklos nutraukimu, gali sudaryti likviduojama Partija Tvarka ir teisingumas.
9. VRK 2020 m. lapkričio 4–5 d. raštais kreipėsi į visus penkis kandidatus, gavusius ir priėmusius likviduojamos Partijos Tvarka ir teisingumas pervestas lėšas: Remigijų Žemaitaitį (reg. Nr. 2-1704(7.9), Liną Šukytę-Korsakę (reg. Nr. 2-1715(7.9), Robertą Baltrūną (reg. Nr. [2-1716(7.9)](https://edvs.epaslaugos.lt/cs/idcplg?IdcService=EGO_DOC_INFO_OR_REVIEW&dDocName=1728740&docInfoUrlType=DOC_INFO&egoBreadCrumbUrlType=SEARCH_QUERY&egoBreadCrumbUrlParam1=IdcService%3dGET_SEARCH_RESULTS%26SortField%3ddInDate%26SortOrder%3dDesc%26dpTriggerValue%3dQSRCH%26SearchQueryFormat%3dUniversal%26MiniSearchText%3d2-1716%25287.9%2529%26QueryText%3d%253Cqsch%253E2-1716%25287.9%2529%253C%2fqsch%253E%26coreContentOnly%3d1), Loretą Jakinevičienę (reg. Nr. 2-1717(7.9), Kęstutį Bartkevičių (reg. Nr. 2-1718(7.9).
   1. Visų kandidatų atsakymuose į 2020 m. lapkričio 4–5 d. VRK siųstus paklausimus nurodyta, kad sprendimą priimti Partijos Tvarka ir teisingumas pervestas lėšas priėmė politinės kampanijos iždininkas, vadovaudamasis PKFFK įstatymo 8 straipsnio 1 dalies 1 punktu bei 13 straipsnio 2 dalimi. Atkreiptinas dėmesys į tai, kad visų 5 kandidatų politinės kampanijos iždininkas yra tas pats asmuo – už Partijos „Laisvė ir teisingumas“ finansinę apskaitą atsakingas asmuo.
   2. Į klausimą, „*Kaip, Jūsų nuomone, partijos lėšų aukojimas kitos partijos keliamiems kandidatams yra susijęs su juridinio asmens likvidavimu (veiklos nutraukimu)?*“ visi kandidatai ir iždininkas atsakė panašiai, kad Partijos Tvarka ir teisingumas pateiktais duomenimis jiems buvo žinoma, kad „*pa**rtijos lėšos aukojamos, įgyvendinant 2020-06-06 pasirašyto politinių partijų Tvarka ir teisingumas, Lietuvos laisvės sąjunga (liberalai) bei visuomeninio politinio judėjimo „Pirmyn, Lietuva“ susitarimą „Dėl teisinio ir politinio partijų susijungimo“. Sprendimas paremti kandidatus buvo priimtas remiantis partijų Tvarka ir teisingumas, Lietuvos laisvės sąjunga (liberalai) bei visuomeninio politinio judėjimo „Pirmyn, Lietuva“ susitarimu „Dėl teisinio ir politinio partijų susijungimo“ paskutiniuoju susitarimo punktu: po partijų ir visuomeninio susijungimo likę veikiantys juridiniai asmenys visokeriopai rems partijos Laisvė ir teisingumas politinę ir visuomeninę veiklą, visomis išgalėmis prisidės, kad partija savo idėjas skleistų kuo didesniam ratui žmonių*“.
10. R. Žemaitaičio, kaip buvusio Partijos Tvarka ir teisingumas pirmininko, papildomai klausta apie sandorius, kurie yra susiję su partijos likvidavimu, jo, kaip Seimo nario, dviejų patarėjų dalyvavimu partijos likvidavimo komisijoje, ir prašyta pateikti Partijos Tvarka ir teisingumas finansinius dokumentus.
    1. R. Žemaitaitis nurodė, kad „*aukščiau minėtas susitarimas pasirašytas, iki priimant sprendimą likviduoti Partiją* *Tvarka ir teisingumas, todėl partijos lėšų aukojimas yra sandorių, priimtų iki likvidavimo, vykdymas*“.
    2. Į prašymą nurodyti sandorius, jeigu tokie yra, kurie numatyti sprendime likviduoti juridinį asmenį, bei pateikti sprendimo likviduoti juridinį asmenį kopiją, R. Žemaitaitis atsakė, kad nuo 2020 m. birželio 6 d. jis nėra Partijos Tvarka ir teisingumas narys, todėl nežino, kokie sandoriai buvo vykdomi partijos likvidavimo metu, ir negali pateikti dokumento kopijos.
    3. Į klausimus dėl Almanto Petkaus ir Editos Karčiauskienės, kurie yra Partijos Tvarka ir teisingumas likvidavimo komisijos nariai (A. Petkus pirmininkas) ir kurie tuo pačiu metu buvo ir R. Žemaitaičio kaip Seimo nario patarėjai, ir kaip šiuo atveju yra su R. Žemaitaičio viešųjų ir privačių interesų derinimu, ir ar tai neturėjo įtakos R. Žemaitaičio kaip Seimo nario dviejų patarėjų sprendimų priėmimui partijos likvidavimo komisijoje, atsakyta, kad: „*Įstatymai nedraudžia tuo pačiu metu atlikti pareigas skirtinguose juridiniuose asmenyse. Almantas Petkus ir Edita Karčiauskienė nėra man artimi asmenys. Partijos Tvarka ir teisingumas lėšų aukojimas man, kaip savarankiškam politinės kampanijos dalyviui, kandidatui Kelmės-Šilalės rinkimų apygardoje Nr.41, nesukėlė interesų konflikto*“.
11. Teisingumo ministerijos duomenimis, R. Žemaitaitis narystę Partijoje Tvarka ir teisingumas nutraukė 2020 m. birželio 12 d. 13 val. 30 min. 28 sek. R. Žemaitaičio narystės Partijoje „Laisvė ir teisingumas“ pradžia nurodoma – 2020 m. rugsėjo 29 d. 8 val. 58 min. 46 sek. Ar R. Žemaitaitis buvo ir Laisvės sąjungos (liberalų) nariu, duomenų nėra.
    1. 2020 m. gruodžio 14 d. el. paštu kreiptasi į Partiją „Laisvė ir teisingumas“ ir paprašyta pateikti R. Žemaitaičio partijos nario anketos kopiją bei sprendimo dėl asmens priėmimo į partiją kopiją. Dokumentai nepateikti.
12. Kadangi R. Žemaitaitis nepateikė Partijos Tvarka ir teisingumas sprendimo likviduoti juridinį asmenį, dėl šio sprendimo pateikimo 2020 m. lapkričio 17 d. el. paštu dar kartą kreiptasi į A. Petkų. Tą pačią dieną el. paštu iš A. Petkaus gauti dokumentai (reg. Nr. 1-5502(7.9): 
    1. Partijos Tvarka ir teisingumas 2020 m. birželio 6 d. XVIII kongreso protokolo išrašas, kuriame nurodyta, kad 7 klausimu svarstyta „*Dėl Partijos Tvarka ir teisingumas veiklos pabaigos*“. Priimtas sprendimas nutraukti partijos veiklą ir partiją likviduoti. Balsavimo rezultatai: už – 102, prieš – 9.
    2. Prie protokolo pridėti Partijos Tvarka ir teisingumas XVIII kongreso nutarimai: Nr. 1 „Dėl Partijos Tvarka ir teisingumas veiklos nutraukimo ir likvidavimo“, Nr. 2 „Dėl Partijos Tvarka ir teisingumas likvidavimo sąlygų aprašo“, Nr. 3 „Dėl Partijos Tvarka ir teisingumas likvidavimo komisijos sudėties“ ir Nr. 4 „Dėl Partijos Tvarka ir teisingumas pavedimo sutarties“.
    3. Kongreso nutarimu Nr. 2 patvirtinto Partijos Tvarka ir teisingumas likvidavimo sąlygų aprašo skyriuje „Vykdytojai“ viena iš Likvidavimo komisijos funkcijų „*baigia vykdyti Partijos prievoles, organizuoja atsiskaitymą su kreditoriais*“.
    4. Kongreso nutarimu Nr. 4 patvirtintos Pavedimo sutarties:
       1. I dalies „Bendroji dalis“ 1.4 punktu likvidavimo komisijai pavesta „*Likviduojamos partijos sudarytų sutarčių nutraukimas arba jų tęsimas ir vykdymas, naujų sutarčių, susijusių su likvidavimo procedūromis, sudarymas*“;
       2. II dalies „Likvidavimo komisijos teisės ir pareigos“ 3.3 punkte nurodyta: „*naudoti Partijos lėšas likvidavimo tikslais*“ ir 4.2. punkte nurodyta „*Laikytis Civiliniame kodekse ir kituose teisės aktuose juridinio asmens likvidatoriui keliamų reikalavimų*“.
13. Partijos Tvarka ir teisingumas XVIII kongresas, kuriame buvo priimtas sprendimas nutraukti partijos veiklą ir partiją likviduoti, vyko Lietuvos parodų ir kongresų centre LITEXPO 2020 m. birželio 6 d. 9.30–11.15 val., tą pačią dieną, kada ir buvo pasirašytas Susitarimas dėl partijų teisinio ir politinio susijungimo, o 12–16 val. toje pačioje vietoje vyko Lietuvos laisvės sąjungos (liberalų) suvažiavimas, kuriame Partijos „Laisvė ir teisingumas“ pirmininku išrinktas Remigijus Žemaitaitis. Tikslus Susitarimo pasirašymo laikas nėra žinomas. Kandidatų atsakymuose (plačiau žr. pažymos 19.2 papunktį) nurodyta, kad Partijos Tvarka ir teisingumas, Lietuvos laisvės sąjungos (liberalų) ir visuomeninio politinio judėjimo „Pirmyn, Lietuva“ susitarimas „Dėl teisinio ir politinio partijų susijungimo“ pasirašytas iki sprendimo likviduoti Partiją Tvarka ir teisingumas.
14. Partijos Tvarka ir teisingumas, Lietuvos laisvės sąjungos (liberalų) ir visuomeninio politinio judėjimo „Pirmyn, Lietuva“ susitarime „Dėl teisinio ir politinio partijų susijungimo“ susitaria dėl įvairių veiksmų po „*partijų ir visuomeninio judėjimo susijungimo*“, pvz.:
    1. susijungusi partija vadinsis partija „Laisvė ir teisingumas“;
    2. Remigijus Žemaitaitis bus siūlomas partijos pirmininku;
    3. numatoma, kaip bus siūlomi pavaduotojai, kitos pareigybės ir valdymo organai;
    4. paskutiniame punkte nurodoma, kad „*po partijų ir visuomeninio judėjimo susijungimo likę veikiantys juridiniai asmenys visokeriopai rems partijos politinę ir visuomenines veiklą, visomis išgalėmis prisidės, kad partija savo idėjas skleistų kuo didesniam ratui žmonių*“.
15. Pagal Civilinio kodekso 2.97 straipsnį:
    1. *Galimi juridinių asmenų jungimo būdai yra prijungimas ir sujungimas* (2 dalis);
    2. *Prijungimas – tai vieno ar daugiau juridinių asmenų prijungimas prie kito juridinio asmens, kuriam pereina visos reorganizuojamo juridinio asmens teisės ir pareigos* (3 dalį);
    3. *Sujungimas – tai dviejų ar daugiau juridinių asmenų susivienijimas į naują juridinį asmenį, kuriam pereina visos reorganizuotų juridinių asmenų teisės ir pareigos* (4 dalis).
16. Partijos Tvarka ir teisingumas likvidavimo sąlygų apraše, patvirtintame XVIII kongrese, nurodyta, kad:
    1. „*Partijai buvo pareikšti įtarimai galimai padarius nusikalstamas veikas, numatytas BK 226 str. 8 d., 25 str. 3 d. ir 216 str. 2 d*.“;
    2. „*labai žymiai sumažėjo Partijos narių skaičius*“;
    3. „*Partija susidūrė su rimtomis finansinėmis problemomis*“;
    4. „*Dėl aukščiau nurodytų nepalankiai susiklosčiusių aplinkybių, Partija nebeturi galimybių veikti ir vykdyti savo programą, o siekdama išvengti nemokumo ir dar gilesnės finansinės krizės, ji neturi kitos išeities, kaip tik nutraukti savo veiklą*“;
    5. „*Partijos likvidavimo tikslas ir uždavinys- nutraukti nebegalinčios savo programą vykdyti Partijos veiklą negilinant jos finansinių problemų, įvykdant įsipareigojimus kreditoriams, išvengiant nemokumo ir dar didesnės žalos jos reputacijai*“.
17. Pagal Partijos Tvarka ir teisingumas likvidavimo sąlygų aprašą darytina išvada, kad tikslingai nuspręsta partiją likviduoti, o ne jungtis su kita politine partija ar prijungti prie kitos partijos, nes tokiu atveju nauja (kita) politinė partija būtų perėmusi ir Partijos Tvarka ir teisingumas pareigas. Todėl, nusprendus likviduoti Partiją Tvarka ir teisingumas ir nutraukti jos veiklą bei nesant duomenų, kad Partija „Laisvė ir teisingumas“ perėmė Partijos Tvarka ir teisingumas pareigas, tai yra faktiškai neįvykus politinių partijų jungimui nei prijungimo, nei sujungimo būdu, svarstytinas 2020 m. birželio 6 d. Partijos Tvarka ir teisingumas, Lietuvos laisvės sąjungos (liberalų) ir visuomeninio politinio judėjimo „Pirmyn, Lietuva“ susitarime „Dėl teisinio ir politinio partijų susijungimo“ numatytų įsipareigojimų galiojimas.
18. Atkreiptinas dėmesys į tai, kad pagal vieno iš skundą pateikusių asmenų pateiktą el. laišką, kurio tema „Kongresas 2020-06-06“, iš adreso centras@tvarka.lt 2020 m. gegužės 29 d. 17.15 val. siųstą 54 asmenims, galimai partijos tarybos nariams (kreipinys „Laba diena, tarybos nariai“), iš anksto buvo planuojama likviduoti Partiją Tvarka ir teisingumas. Laiške nurodyta:
    1. „*primename, kad š. m. birželio 6 d. (šeštadienį), 10:00 val., Litexpo teritorijoje vyks politinės Partijos Tvarka ir teisingumas kongresas, o 12:00 val. Partijos Laisvė ir teisingumas suvažiavimas, kurio metu, delegatams pritarus – užbaigsime Partijos Tvarka ir teisingumas veiklą, keisime partijos pavadinimą bei rinksime naują partijos pirmininką*“;
    2. Partijos Tvarka ir teisingumas XVIII kongreso, vyksiančio 2020 m. birželio 6 d. (šeštadienis), darbotvarkė ir Partijos „Laisvė ir teisingumas“ suvažiavimo darbotvarkė;
    3. Partijos Tvarka ir teisingumas XVIII kongreso darbotvarkėje numatyta:

„*10.40 val. Dėl Partijos Tvarka ir teisingumas veiklos pabaigos*

*11.00 val. Dėl likvidavimo komisijos sudarymo*“.

1. Pagal šios pažymos 1 punkte nurodyto skundo autoriaus 2020 m. gruodžio 14 d. pateiktus dokumentus (reg. Nr. 1-5806(7.9), visi 5 kandidatai, kuriems Likvidavimo komisijos sprendimu pervestos likviduojamos partijos lėšos, dalyvavo 2020 m. gegužės 27 d. Partijos Tvarka ir teisingumas tarybos posėdyje, kuriame buvo patvirtinta kongreso darbotvarkė, bei pačiame kongrese, kuriame priimtas sprendimas likviduoti politinę partiją.
2. Kaip jau minėta, susitarime nurodyta „*po* *partijų ir visuomeninio judėjimo susijungimo likę veikiantys juridiniai asmenys visokeriopai rems partijos politinę ir visuomenines veiklą, visomis išgalėmis prisidės, kad partija savo idėjas skleistų kuo didesniam ratui žmonių*“. Paramos formos ir dydis nedetalizuoti. Be to, remiantis PP įstatymu, viena politinė partija negali finansiškai remti kitos politinės partijos, nes:
   1. *Politinės partijos finansavimo šaltiniai yra tik:*

*1) politinės partijos nario mokesčiai;*

*2) valstybės biudžeto asignavimai;*

*3) politinės partijos lėšos, gautos iš šio įstatymo 17 straipsnyje nurodytos kitos jos veiklos;*

*4) Lietuvos Respublikoje registruotų bankų arba kitoje Europos Sąjungos valstybėje narėje ar Europos ekonominės erdvės valstybėje registruotų bankų padalinių, veikiančių Lietuvos Respublikoje, politinei partijai suteiktos paskolos;*

*5) palūkanos už banko sąskaitoje esančias lėšas;*

*6) nuolatinio Lietuvos gyventojo savanoriškai skiriama vieno procento dydžio sumokėto metinio pajamų mokesčio dalis;*

*7) politinės kampanijos laikotarpiu politinės partijos gaunamos turinčių teisę aukoti fizinių asmenų aukos šios politinės partijos politinei kampanijai finansuoti* (PP įstatymo 19 straipsnio 1 dalis);

* 1. *Finansuoti politines partijas kitomis, šiame straipsnyje nenurodytomis, lėšomis draudžiama* (PP įstatymo 19 straipsnio 10 dalis);
  2. *Politinės partijos turi teisę aukoti iškeltų kandidatų ir kandidatų sąrašų ar referendumo politinėms kampanijoms* (PP įstatymo 22 straipsnio 4 dalis).

1. Nors politinė partija turi teisę aukoti kandidatams, manytina, kad Partijos Tvarka ir teisingumas, turinčios statusą „Likviduojama“, Likvidavimo komisija, 2020 m. rugpjūčio 3 d. priimdama sprendimą pervesti lėšas aptariamiems kandidatams, neteisėtai rėmėsi 2020 m. birželio 6 d. susitarimu, nes:
   1. šis susitarimas sudarytas tarp politinių partijų ir visuomeninio politinio judėjimo, o ne Partijos Tvarka ir teisingumas ir fizinių asmenų (kandidatų);
   2. susitarime kalbama apie veiksmus po „*partijų ir visuomeninio judėjimo susijungimo*“, tačiau, kaip nurodyta 26 punkte, faktiškai partijų jungimas neįvyko.
2. CK 2.113 straipsnyje numatyta likviduojamo juridinio asmens kreditorių reikalavimų tenkinimo eilė:

*1. Likviduojant juridinį asmenį kreditorių reikalavimai tenkinami šia tvarka:*

*1) pirmiausia tenkinami likviduojamo juridinio asmens turto įkeitimu užtikrinti reikalavimai – iš įkeisto turto vertės;*

*2) pirmąja eile tenkinami darbuotojų reikalavimai, susiję su darbo santykiais; reikalavimai atlyginti žalą dėl suluošinimo ar kitokio sveikatos sužalojimo, susirgimo profesine liga arba žuvus dėl nelaimingo atsitikimo darbe; taip pat fizinių asmenų reikalavimai apmokėti už perdirbti supirktą žemės ūkio produkciją;*

*3) antrąja eile tenkinami reikalavimai dėl mokesčių bei kitų įmokų į biudžetą ir dėl privalomojo valstybinio socialinio draudimo ir privalomojo sveikatos draudimo įmokų; dėl užsienio paskolų, kurioms suteikta valstybės arba Vyriausybės garantija;*

*4) trečiąja eile tenkinami visi likę kreditorių reikalavimai.*

*2. Kiekvienos paskesnės eilės kreditorių (išieškotojų) reikalavimai tenkinami po to, kai visiškai patenkinti pirmesnės eilės kreditorių (išieškotojų) reikalavimai. Jeigu neužtenka lėšų visiems vienos eilės reikalavimams visiškai patenkinti, šie reikalavimai tenkinami proporcingai pagal priklausančią kiekvienam kreditoriui (išieškotojui) sumą.*

1. Nė viename iš pateiktų likvidavimo dokumentų nenumatyta, kad Partija Tvarka ir teisingumas įsipareigoja aukoti savo buvusiems nariams, dalyvaujantiems 2020 m. spalio 11 d. Lietuvos Respublikos Seimo rinkimų politinėje kampanijoje. Be to, tokie įgaliojimai nėra suteikti Likvidavimo komisijai. Nesant susitarimo tarp Partijos Tvarka ir teisingumas ir jos buvusių narių (kandidatų) Roberto Baltrūno, Kęstučio Bartkevičiaus, Loretos Jakinevičienės, Linos Šukytės-Korsakės ir Remigijaus Žemaitaičio ar partijos įsipareigojimo juos paremti, šie asmenys nelaikytini likviduojamos partijos kreditoriais, todėl remiantis CK 2.111 ir 2.113 straipsniais jiems negalėjo būti pervestos Partijos Tvarka ir teisingumas aukos.
2. Negavę Partijos Tvarka ir teisingumas aukų, kurios, kaip nurodyta šios pažymos 10 punkte, sudarė reikšmingą priimtų lėšų dalį (nuo 39,25 iki 99,99 proc.), kandidatai būtų turėję ieškoti kitų finansavimo šaltinių (įskaitant nuosavas kandidato lėšas), prisiimti mažiau įsipareigojimų arba prisiimtus įsipareigojimus, vadovaujantis PKFFK įstatymo 18 straipsnio 1 dalimi, padengti nuosavomis (asmeninėmis) lėšomis. Taigi, Partijai Tvarka ir teisingumas neteisėtai kandidatams pervedus lėšas, kandidatai įgijo naudos politinei kampanijai.
3. Pagal PP įstatymo 22 straipsnio 2 dalį, *politinės partijos turtas ir lėšos negali būti skirstomi jos nariams*.
4. Kadangi likviduojamos politinės partijos lėšų aukojimas kandidatų politinėms kampanijoms nėra susijęs su politinės partijos veiklos nutraukimu bei nebuvo numatytas sprendime likviduoti Partiją Tvarka ir teisingumas, laikytina, kad dalis Partijos Tvarka ir teisingumas turto (16 100 Eur), pažeidžiant PP įstatymo 22 straipsnio 2 dalį, buvo paskirstyta buvusiems Partijos Tvarka ir teisingumas nariams.
5. Nors PKFFK įstatyme imperatyviai nenumatyti ribojimai ir patikrinimo procedūra dėl politinėms partijoms skirtų aukų, kaip tai numatyta fizinių asmenų aukoms ar kandidatų lėšoms, tačiau iš ne teisės negali atsirasti teisė, todėl kandidatai, kurie dalyvavo priimant sprendimą dėl Partijos Tvarka ir teisingumas likvidavimo, neturėjo priimti aukų iš likviduojamos politinės partijos. Manytina, kad kandidatai su šiomis lėšomis turėjo elgtis kaip su nepriimtinomis aukomis, tai yra grąžinti Partijai Tvarka ir teisingumas per 5 darbo dienas arba vėliau (ne vėliau kaip per 10 darbo dienų) pervesti į valstybės biudžetą. Pagal PKFFK įstatymo 12 straipsnio 2 dalį, *jeigu nustatoma, kad politinės kampanijos dalyvis priėmė ir panaudojo lėšas ar nepiniginę auką iš kitų, šiame įstatyme nenurodytų, finansavimo šaltinių ar šio įstatymo reikalavimų neatitinkančias aukas, kurių suma viršija mažos aukos sumą, Vyriausioji rinkimų komisija priima sprendimą įpareigoti politinės kampanijos dalyvį panaudotų lėšų ar nepiniginės aukos dydžio sumą per 20 darbo dienų pervesti į valstybės biudžetą, išskyrus atvejus, kai dėl šiurkščių šio įstatymo pažeidimų politinei partijai nebuvo skirti valstybės biudžeto asignavimai.*
6. Remiantis PKFFK įstatymo 12 straipsnio 2 dalimi, aptariami politinės kampanijos dalyviai į valstybės biudžetą turėtų pervesti sumą, kuri lygi gautai ir priimtai aukai iš likviduojamos Partijos Tvarka ir teisingumas:
   1. Robertas Baltrūnas – 1 400 Eur;
   2. Kęstutis Bartkevičius – 4 400 Eur;
   3. Loreta Jakinevičienė – 2 900 Eur;
   4. Lina Šukytė-Korsakė – 1 400 Eur;
   5. Remigijus Žemaitaitis – 6 000 Eur.
7. PKFFK įstatymo 23 straipsnio 1 dalyje numatytos veikos, kurios laikomos šiurkščiais šio įstatymo pažeidimais. Tarp jų *politinės kampanijos dalyvio finansavimas šio įstatymo 12 straipsnyje numatytomis nepriimtinomis aukomis* (1 punktas); *jeigu politinės kampanijos dalyvis priima sprendimus naudoti politinei kampanijai aukas, gautas iš asmenų, kurie neturi teisės finansuoti politinių kampanijų, ar iš neleistinų politinės kampanijos finansavimo šaltinių* (2 punktas).
8. Atsižvelgiant į tai, kad įprastai politinės partijos gali aukoti kandidatų politinėms kampanijoms, nelaikytina, kad kandidatai šiurkščiai pažeidė PKFFK įstatymą.
9. PP įstatymo 4 straipsnio 1 dalyje numatyta, kad politinės partijos savo veikloje vadovaujasi Lietuvos Respublikos Konstitucija, CK, PP įstatymu ir kitais Lietuvos Respublikos įstatymais, kitais teisės aktais, partijos įstatais bei programa.
10. Pagal PP įstatymo 12 straipsnį, politinės partijos organų sprendimai gali būti pripažinti negaliojančiais CK nustatyta tvarka.
11. CK 2.82 straipsnio 4 dalyje numatyta, kad *juridinių asmenų organų sprendimai gali būti teismo tvarka pripažinti negaliojančiais, jeigu jie prieštarauja imperatyviosioms įstatymų normoms, juridinio asmens steigimo dokumentams arba protingumo ar sąžiningumo principams. Ieškinį gali pareikšti juridinio asmens kreditoriai – jeigu sprendimas pažeidžia jų teises ar interesus, atitinkamas juridinio asmens valdymo organas, juridinio asmens dalyvis arba kiti įstatymuose numatyti asmenys*. Pagal CK 2.110 straipsnį likvidatorius turi juridinio asmens valdymo organo teises ir pareigas.
12. Pagal PP įstatymo 24 straipsnio 1 dalį, politinių partijų finansavimą pagal kompetenciją įstatymų nustatyta tvarka kontroliuoja VRK ir kitos institucijos. To paties straipsnio 2 dalies 3 punkte numatyta, kad VRK *kontroliuoja, kaip politinės partijos laikosi šio įstatymo reikalavimų, ir siūlo traukti atsakomybėn už šio įstatymo pažeidimus arba kreipiasi į kitas institucijas, kurioms įstatymų suteikta kompetencija leidžia patikrinti, kaip laikomasi įstatymų nustatytų reikalavimų.*
13. Pagal PP įstatymo 29 straipsnį:

*1. Politinės partijos veiklos tyrimas atliekamas vadovaujantis Civilinio kodekso antrosios knygos X skyriaus nuostatomis, kurios taikomos tiek, kiek politinės partijos veiklos tyrimo šis įstatymas nereglamentuoja kitaip.*

*2. Prokuroras turi teisę prašyti teismo paskirti ekspertus, kad šie ištirtų, ar politinė partija, jos valdymo organai ar jų nariai veikė tinkamai.*

*3. Netinkama politinės partijos veikla laikytini tokie veiksmai, kai:*

*1) politinė partija priima sprendimus politinės partijos veiklai naudoti lėšas, gautas iš neleistinų politinės partijos finansavimo šaltinių;*

*2) politinė partija, jos valdymo organai ar jų nariai sudaro politinės partijos finansavimo sandorius, pažeisdami šio įstatymo reikalavimus.*

1. Likvidavimo komisija, priėmusi sprendimą pervesti 16 100 Eur Partijos Tvarka ir teisingumas lėšų ne likviduojamo asmens kreditoriams, o Partijos „Laisvė ir teisingumas“ keltiems kandidatams, buvusiems Partijos Tvarka ir teisingumas nariams – Robertui Baltrūnui, Kęstučiui Bartkevičiui, Loretai Jakinevičienei, Linai Šukytei-Korsakei, Remigijui Žemaitaičiui – galimai padarė veikas, už kurias numatyta atsakomybė Lietuvos Respublikos baudžiamajame kodekse:
   1. 184 straipsnyje numatyta atsakomybė tam, kas iššvaistė jam patikėtą ar jo žinioje buvusį svetimą turtą ar turtinę teisę;
   2. 228 straipsnyje numatyta atsakomybė valstybės tarnautojui ar jam prilygintam asmeniui, piktnaudžiavusiam tarnybine padėtimi arba viršijusiam įgaliojimus, jeigu dėl to didelės žalos patyrė valstybė, Europos Sąjunga, tarptautinė viešoji organizacija, juridinis ar fizinis asmuo.

Atsižvelgiant į tai, kad išdėstyta, siūloma:

1. Pripažinti, kad likviduojama Partija Tvarka ir teisingumas, 2020 m. rugpjūčio 4–6 d. pervedusi lėšas savarankiškiems 2020 m. spalio 11 d. Lietuvos Respublikos Seimo rinkimų politinės kampanijos dalyviams, Partijos „Laisvė ir teisingumas“ vienmandatėse rinkimų apygardose keltiems kandidatams, buvusiems Partijos Tvarka ir teisingumas nariams – Robertui Baltrūnui, Kęstučiui Bartkevičiui, Loretai Jakinevičienei, Linai Šukytei-Korsakei, Remigijui Žemaitaičiui – pažeidė Politinių partijų įstatymo 22 straipsnio 2 dalį.
2. Pripažinti, kad Partijos „Laisvė ir teisingumas“ kandidatai – Lina Šukytė-Korsakė Baltijos rinkimų apygardoje Nr. 24, Kęstutis Bartkevičius Mažeikių rinkimų apygardoje Nr. 38, Remigijus Žemaitaitis Kelmės–Šilalės rinkimų apygardoje Nr. 41, Robertas Baltrūnas Sėlos rytinėje rinkimų apygardoje Nr. 50, Loreta Jakinevičienė Dainavos rinkimų apygardoje Nr. 67 – politinei kampanijai finansuoti priėmė ir panaudojo nepriimtinas aukas.
3. Nelaikyti 2 punkte nurodyto pažeidimo šiurkščiu Politinių kampanijų finansavimo ir finansavimo kontrolės įstatymo pažeidimu.
4. Įpareigoti savarankiškus politinės kampanijos dalyvius per 20 darbo dienų pervesti į valstybės biudžetą sumą, lygią gautai ir priimtai aukai iš likviduojamos Partijos Tvarka ir teisingumas:
   1. Robertą Baltrūną – 1 400 Eur;
   2. Kęstutį Bartkevičių – 4 400 Eur;
   3. Loretą Jakinevičienę – 2 900 Eur;
   4. Liną Šukytę-Korsakę – 1 400 Eur;
   5. Remigijų Žemaitaitį – 6 000 Eur.
5. Kreiptis į Lietuvos Respublikos generalinę prokuratūrą dėl juridinio asmens Partijos Tvarka ir teisingumas likvidavimo komisijos sprendimo pervesti lėšas savarankiškiems politinės kampanijos dalyviams, Partijos „Laisvė ir teisingumas“ vienmandatėse rinkimų apygardose keltiems kandidatams, buvusiems Partijos Tvarka ir teisingumas nariams – Robertui Baltrūnui, Kęstučiui Bartkevičiui, Loretai Jakinevičienei, Linai Šukytei-Korsakei, Remigijui Žemaitaičiui – teisėtumo vertinimo.

Skyriaus vedėja Lina Petronienė

Vyriausioji specialistė Janina Latvienė

1. Roberto Baltrūno kandidato anketa skelbiama adresu: <https://www.vrk.lt/2020-sei/kandidatai?srcUrl=/rinkimai/1104/rnk1424/kandidatai/lrsKandidatasAnketa_rkndId-2420215.html>,   
   Kęstučio Bartkevičiaus – https://www.vrk.lt/2020-sei/kandidatai?srcUrl=/rinkimai/1104/rnk1424/kandidatai/lrsKandidatasAnketa\_rkndId-2420197.html,   
   Loretos Jakinevičienės – https://www.vrk.lt/2020-sei/kandidatai?srcUrl=/rinkimai/1104/rnk1424/kandidatai/lrsKandidatasAnketa\_rkndId-2420216.html,

   Linos Šukytės-Korsakės – <https://www.vrk.lt/2020-sei/kandidatai?srcUrl=/rinkimai/1104/rnk1424/kandidatai/lrsKandidatasAnketa_rkndId-2420214.html>,

   Remigijaus Žemaitaičio – https://www.vrk.lt/2020-sei/kandidatai?srcUrl=/rinkimai/1104/rnk1424/kandidatai/lrsKandidatasAnketa\_rkndId-2420191.html. [↑](#footnote-ref-1)